Kuva: Jukka-Pekka Moilanen

Uusiutuvalle energialle maksettiin sähköntuotannon tukia viime vuoden viimeisellä neljänneksellä jo 24,5 miljoonaa euroa, kertoo Energiavirasto. Se tekee lähes 270 000 euroa päivässä.



Uusiutuvalle sähkölle maksettavien tukien määrä kasvaa koko ajan tuulivoiman lisärakentamisen takia. Tuulivoima ohitti viime vuonna metsähakkeen tukien määrällä mitattuna. Metsähakkeella tuotettiin kuitenkin yli kolme kertaa enemmän sähköä.



Tuulivoimalle maksetaan korotettua syöttötariffitukea ensi vuoden loppuun asti investointien vauhdittamiseksi. Viime vuoden lopulla sähkö maksoi keskimäärin noin 40 euroa megawattitunnilta ja valtio maksoi tuulivoiman tuottajille lisäksi noin 65 euroa megawattitunnilta. Tuulivoiman tuottajille luvattu takuuhinta on 105,3 euroa megawattitunnilta.

Metsähakkeelle maksettiin vähemmän tukea kuin vuotta aikaisemmin. Syynä on muun muassa hallituksen veroratkaisu, joka nosti turpeen verotusta ja pienensi metsähakkeelle maksettavaa tukea. Samaan aikaan halvan kivihiilen käyttö lisääntyi.



Energiaviraston mukaan tukeen oikeutetun tuulivoiman määrä kasvaa tänä vuonna noin 80 prosenttia viime vuodesta. Arvio perustuu tuulivoimayhtiöiden virastolle tekemiin ilmoituksiin.



Kolme vuotta voimassa olleen syöttötariffijärjestelmän aikana uusiutuvalle sähkölle on maksettu tukia yhteensä noin 120 miljoonaa euroa.